**Martfű Város Polgármesterétől**

5435 Martfű, Szent István tér 1. Tel: 56/450-222; Fax: 56/450-853

E-mail: titkarsag@ph.martfu.hu

**ELŐTERJSZETÉS**

**a hulladékgazdálkodási közszolgáltatási szerződés elfogadására**

Martfű Város Önkormányzata Képviselő-testületének

2014. március 25-i ülésére

Előkészítette: Szász Éva jegyző

Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség

Tárgyalási mód: nyilvános ülés

Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) alapján az Önkormányzat kötelezően ellátandó feladatkörébe tartozik a hulladékgazdálkodás ellátása. A hulladékról szóló 2012. évi CLXXXV. törvény (továbbiakban: Ht.) 33. § (1) bekezdése szerint a települési önkormányzat a hulladékgazdálkodási közszolgáltatás ellátását a közszolgáltatóval kötött hulladékgazdálkodási közszolgáltatási szerződés útján biztosítja.

Jelenleg városunkban a közszolgáltatást a Jász-Nagykun-Szolnok Megyei Katasztrófavédelmi Igazgatóság kijelölése alapján a Remondis Szolnok Zrt. végzi. A kijelölő határozatban az Igazgatóság a jogszabályi rendelkezéseknek megfelelően kötelezte önkormányzatunkat, hogy legkésőbb 2014. április 30-ig a közszolgáltatási szerződést kösse meg.

Martfű Város Önkormányzatának Képviselő-testülete kinyilvánította azon szándékát, hogy Martfű Város korszerű összehangolt és folyamatos hulladékgazdálkodási közszolgáltatási feladatainak ellátására a 100 %-os tulajdonában álló, Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Kft-t kívánja megbízni.

E szándékának megfelelően a Képviselő-testület 2013. június 27-én a Kft. tevékenységi körét kiegészítette a hulladékgazdálkodási feladatokkal, és minden olyan tárgyi, személyi, pénzügyi feltételt megteremtett annak érdekében, hogy a Kft. a szükséges engedélyeket megszerezze.

Ennek megfelelően a közszolgáltatási szerződés megkötésének nincs akadálya, így a Kft. a közszolgáltatást 2014. április 1. napjával megkezdheti városunkban.

A Megyei Katasztrófavédelmi Igazgatóságnak bejelentettük, hogy az önkormányzati Kft. a közszolgáltatást 2014. április 1. napjával megkezdi, illetve a Remondis Szolnok Zrt-vel is felvettük a kapcsolatot a szolgáltatás zökkenőmentes átadás-átvétele érdekében.

A kizárólag önkormányzati tulajdonban álló gazdasági társaság a közbeszerzésekről szóló 2011. évi CVIII. törvény 9. § k) pont kb) alpontja alapján a törvény kivételi körébe esik, mely alapján a Ht. 33. §. (2) bekezdésében foglalt rendelkezés szerint a jelen szerződés megkötésére közbeszerzési eljárás lefolytatása nélkül kerülhet sor.

Kérem a Tisztelt Képviselő-testületet, hogy az előterjesztés mellékletét képező hulladékgazdálkodási közszolgáltatási szerződést szíveskedjen jóváhagyni.

Határozati javaslat:

**Martfű Város Önkormányzat Képviselő-testületének**

**…../2014. (….) Ö. határozata**

a hulladékgazdálkodási közszolgáltatási szerződés elfogadásáról

Martfű Város Önkormányzatának Képviselő-testülete megtárgyalta a hulladékgazdálkodási közszolgáltatási szerződés elfogadásáról szóló előterjesztést, mely alapján a határozat mellékletét képező hulladékgazdálkodási közszolgáltatási szerződést a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Kft-vel megköti.

A Képviselő-testület felhatalmazza a polgármestert a hulladékgazdálkodási közszolgáltatási szerződés aláírására.

Erről értesülnek:

1. Jász-Nagykun-Szolnok Megyei Kormányhivatal Szolnok
2. Valamennyi képviselő helyben
3. Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Kft.

Martfű, 2014. március 18.

 Dr Kiss Edit

 polgármester